RO
17.4.2023
Jurnalul Oficial al Uniunii Europene
L 102/61
ACTE ADOPTATE DE ORGANISME CREATE PRIN ACORDURI INTERNAȚIONALE DECIZIA nr.
1/2023 A COMITETULUI MIXT ÎNFIINȚAT PRIN ACORDUL PRIVIND RETRAGEREA REGATULUI UNIT AL MARII BRITANII ȘI IRLANDEI DE NORD DIN UNIUNEA EUROPEANĂ ȘI DIN COMUNITATEA EUROPEANĂ A ENERGIEI ATOMICE din 24 martie 2023 de stabilire a măsurilor referitoare la Cadrul Windsor [2023/819]
COMITETUL MIXT,
având în vedere Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (1) (denumit în continuare „Acordul de retragere”), în special articolul 164 alineatul (5) litera (d), articolul 5 alineatul (2) din Protocolul privind Irlanda/Irlanda de Nord (denumit în continuare „protocolul”), precum și articolul 164 alineatul (5) litera (c) din Acordul de retragere și articolul 8 al cincilea paragraf din protocol, întrucât: (1)
În temeiul articolului 166 alineatul (2) din Acordul de retragere, deciziile adoptate de Comitetul mixt înființat în temeiul articolului 164 alineatul (1) din acord (denumit în continuare „Comitetul mixt”) sunt obligatorii pentru Uniune și pentru Regatul Unit.
Uniunea și Regatul Unit trebuie să pună în aplicare astfel de decizii, care au același efect juridic ca și Acordul de retragere.
(2)
În temeiul articolului 182 din Acordul de retragere, protocolul constituie parte integrantă din acordul menționat.
(3)
Articolul 164 alineatul (5) litera (d) din Acordul de retragere împuternicește Comitetul mixt să adopte decizii de modificare a acordului menționat, cu condiția ca astfel de modificări să fie necesare pentru corectarea erorilor, remedierea omisiunilor sau a altor deficiențe ori pentru soluționarea unor situații neprevăzute în momentul semnării acordului și cu condiția ca astfel de decizii să nu modifice elementele esențiale ale acordului menționat.
(4)
Uniunea și Regatul Unit au formulat o Declarație comună în cadrul Comitetului mixt, conform căreia, ori de câte ori este relevant în cadrul raporturilor lor în temeiul Acordului de retragere, vor face trimitere, în conformitate cu cerințele de securitate juridică, la protocol, astfel cum a fost modificat în urma „Cadrului Windsor”, și pot face trimitere, în același mod, la protocol, astfel cum a fost modificat în legislația lor internă.
(5)
Uniunea și Regatul Unit își reafirmă angajamentul comun ca Acordul din Vinerea Mare, cunoscut și sub denumirea de Acordul de la Belfast, încheiat la 10 aprilie 1998 între Guvernul Regatului Unit, Guvernul Irlandei și ceilalți participanți la negocierile multipartite (denumit în continuare „Acordul din 1998”), care este anexat la Acordul dintre Regatul Unit și Irlanda din aceeași dată, inclusiv acordurile și dispozițiile ulterioare de punere în aplicare, să fie protejat în toate elementele sale.
(6)
Având în vedere circumstanțele specifice din Irlanda de Nord, facilitățile menționate la articolul 6 alineatul (2) din protocol ar trebui să includă dispoziții specifice pentru circulația mărfurilor în cadrul pieței interne a Regatului Unit, în concordanță cu poziția Irlandei de Nord ca parte a teritoriului vamal al Regatului Unit în conformitate cu protocolul, în cazul în care mărfurile sunt destinate consumului final sau utilizării finale în Irlanda de Nord și în cazul în care sunt instituite garanțiile necesare pentru a proteja integritatea pieței interne și a uniunii vamale ale Uniunii.
(1) JO L 29, 31.1.2020, p. 7.